标题：秀山霜晴晚眺与赵宾旸黄惟月联句
基本信息
【作品名称】秀山霜晴晚眺与赵宾旸黄惟月联句
【创作年代】南宋
【作者姓名】方回
【作品体裁】词
作品原文
〖小序〗秀山在严陵郡城之内，子城之东。旧有亭曰秀亭，今毁。范希文所谓乌龙如岱、马目如崧，严子陵所钓之濑，沈休文所赋浅深见底之江，顾未尝与亭俱毁也。回官寓买屋其下，七年矣。丁丑之冬、赵与东宾旸相约联句，仅酬倡青字四十韵而止。近又赋柏梁体九十韵，绝影极趣，囊括未尽。辛巳十一月二十七日，宾旸适至，黄应蟾惟月授小学于塾，三人各携稚子，挈绳床，命酒至暮。雪后霜晴，送目无极。东望则钱塘、会稽，通扶桑、旸谷之波；西望则歙鄱万山，出逾陇蜀，抵日落之处；南则衢婺接瓯闽，北则江淮，而中原渺渺无际。此山在天地之内，不能一拳，而吾侪在此山之上，亦太虚之一粟尔。然神游者意远，趣适者兴深，以此而寄于言，非可腐之草木比也。乃以回两日前屋字古诗为韵，回首倡焉，秉烛继之，各耸肩索笔，书数十联。禁鼓趣归，明日再集，又明日复集，而一百八十韵成。用昌黎郾城夜宿体，而用韵多于城南竹金泉玉之联者三十，庸岂非一时之逸概乎。宾旸、惟月暂来倏往，故回之联颇加多。长儿存心亦献数十句，惟村酒仅数行，野蔬不盈掬一联可取，而以其俭也不以入篇。然则秀亭可毁也，而山川之不可毁者常存。自古有形者无不可毁，而文之不可毁者常存。前乎是，咏诗于此山此亭者众矣，而今莫之存也。亭不存山存，而吾侪于是乎有是诗。要是诗之久，其存其毁，非回之所得知也。将以纪一时意兴之所偶至。则不容不姑存之也。时至元十八年嘉平朔旦，方回万里谨序。
一峰何峥嵘，万象悉匍匐。心包元气并，影立太空独。
遥瞻极干端，俯瞰际坤轴。飘飘凌云身，杳杳送鸿目。
挥袖裨八风，开襟吞百渎。醒脾咽醇清，涤髓荡痼俗。
斗摘紫垣杓，日攀黄道毂。川令夷若奔，林诃魍魈伏。
螺蚌视三神，杯盎阅四隩。参旗摩右肩，昆苑踏左足。
营营蚁磨旋，戢戢蜂房簇。膻俎餍前臑，诗瓢悭半菽。
历测尊卢年，桴穷沃焦谷。畴非浮点沤，吾亦寄粒粟。
气形孰融结，高深谁浚矗。娲皇不能补，共工多事触。
飞思腾虚遨，殚精驰逈瞩。浩浩蔑垠涯，浑浑曷边幅。
百刻倏汐潮，九行递朏朒。达观等鹏鹪，殊趋肴燕蝠。
仙驭鞭虬螭，神驾轨骊騄。寰中无遁照，象外有玄烛。
推寻制字苍，究考画卦宓。万变既日滋，百灵遂宵哭。
某氏马锡三，何人鳌钓六。底所真蓬瀛，是间自濠濮。
佳辰每难值，奇赏讵嫌数。达士多放旷，拘儒例踧蹜。
味同侨札交，臭异智辅族。稽首礼初梅，掀髯叫余菊。
节届小大寒，岁得中下熟。野礼讲蜡迎，侲朋阅傩逐。
皴肤剥枯藓，瘦髪立冻木。青针抽麦麰，绛粒茁樱薁。
乌龙特嵯峨，白雁几湾洑。霞谯抹微绡，烟市皱轻縠。
画嶂屏横纵，字溪篆直曲。兰非灌能馨，柏岂撼可秃。
长冈修蛇驰，短阜矮鳖缩。一塔耸锥颖，千畦界棋局。
冷祠逃鼪鼯，荒冢吓鸱鵩。汲窟仆桔槹，获场眠碌碡。
橡实翻箨瘦，笋萌认鞭斸。莽啼潜钩辀，篱嚼偃觳觫。
樵肩疮长镵，猎臂袒偏裻。相劳声阿邪，力作响蓬扑。
闻磬认禅窗，指旛窥佛屋。邃森逾二林，美秀埒三竺。
笼影夜龛灯，板声晓堂粥。匪经陆老学，孰识陈尊宿。
兵比休虎屯，盗俱就鲸戮。耨镈衍新畲，燧亭隳旧筑。
连营释鞞琫，四野竞畚梮。别墅喧榼壶，圜扉静敲朴。
今各有缊袍，昔俱无旨蓄。骎骎熙运开，沓沓壮观复。
闾阎一烬空，栋宇万础续。货廛富鲍鱐，米市积穜稑。
登临恣夷犹，生息頼亭毒。扫阴开晚晴，破冱作春燠。
硗畴蹙龟纹，涸浍开瓦卜。昏声沸羣鸦，暮色隠孤鹜。
店遥旅叱馿，陇隔穉唤犊。鴂谣音哳嘲，偻荷步彳亍。
浦溆出渔艇，碕碛泊商舳。僧包侧肩挑，奚囊俯腰束。
护舍荒吠狺，投林倦翔速。驿蹄雷铿鍧，野燎星熠煜。
警棚报冬冬，栖埘呼喌喌。相与忘是非，足堪了昏旭。
矧兹瑞六霙，预云宜百谷。狐兔各深藏，蝻蝝靡遗育。
潜鱼未拨剌，骇兽或踯躅。倒影已巅崖，余凌尚丘麓。
宿孽芽嫩黄，流澌酝娇绿。联拳一舂锄，格磔双属玉。
掏苗揽奇辛，擘蕾嗅幽馥。蛰户咸伺霆，烧痕渐矜曝。
审观寒向阑，追念暑尝酷。凉既免炮燖，温又救皲瘃。
大化有乘除，胜残无断属。是邦信巍巍，厥闻久昱昱。
淮海分扬州，斗牛躔北陆。秦汉会稽吴，隋唐新定睦。
户歌楚人骚，家佩桐君录。入笼尽参芝，盈室肯薋菉。
辉凤远媒翳，祥麟哂童牿。栋材茂椅桐，跃冶乳镠鋈。
贤守宋广平，兴君刘文叔。征隠屈黈旒，哀惸极膏沐。
缅怀解剑耕，遐想负薪鬻。咳唾变兴亡，咄嗟异荣辱。
荛夫被儒衣，耕叟辟家塾。道味调漆胶，谊声协敔柷。
严范盛蒸尝，轩莱恪尸祝。勃兴畏后生，朋来乐私淑。
骈肩长裾曳，比屋短檠读。高科接踵武，雅德棻被服。
委巷致聘旌，徒步胹公餗。车引太仆驺，马给上林蓿。
岂惟供爪牙，固将倚心腹。文华凌屈宋，武略迈颇牧。
袁丝却腐阉，丙吉雪冤狱。差毫别同和，立界辨刚欲。
达汝媲稷皋，退吾侪绮角。中焉敛韬略，外也灭表襮。
村诂订荄箕，俚授折都郁。四经审钩弦，三秀攻珞琭。
处士傲貂绅，侠徒竞鸡踘。里闾剧华腴，官府务涵霂。
喝雉投彩琼，落雕骲。高赀轶陶朱，雄辨骋张禄。
美酿压郫筒，大烹椎獠犦。舞残金凤欹，歌缓翠蛾蹙。
千楼向笛吹，万室陶巾漉。余尊沾皂隶，残炙饫童仆。
遐征罕赍粮，酗寝或枕曲。间尝极备无，一是耻嘑蹴。
金彩剪胜幡，沙囊篆符箓。秋枣溲{牛羊}膏，冬稻熬狼臅。
城市虽冯扶，郊野尚轩喾。四时务锄耰，千村鸣杼柚。
颗粒本牛衣，丝缕出蚕{艹曲}。{糹集}商何羡闽，药市勿诧蜀。
盛年念畴昔，微梦怳忽倏。已知壮心违，未觉老颜恧。
久黏簿书黐，幸脱簪冕梏。得与麋鹿羣，敢兼熊鱼欲。
席珍非待聘，有玉谩韫椟。冥心同子綦，徐步效颜歜。
一麾断鹓班，百举阅饩告。仙忝真应宗，诗愧玄英属。
亲故焮妖灾，怨雠腾谤讟。字幼窘空空，省躬危毣毣。
卑飞类鹪鷃，逸步谢骅骕。庶几便帻幍，焉能事鞲絭。
双洪汹奔涛，孤派涩凝瀑。窗徒聚雪萤，袍未释银鹄。
之子虞一夔，伊人郑七穆。三足分鼎铛，两锋交箭镞。
砖埴冀良陶，粝疏就精凿。诚难角妙染，缪许啐余莤。
狂吟动千字，豪饮辄百斛。墨淡立儿研，杯迟走童趣。
自倚大户宽，岂畏险韵复。胆痒生芒棱，唾圆洗尘醭。
登山石同憩，临流泉共匊。被褐敌裘绮，羹藜胜粱肉。
砖垆煎茱茶，瓦豆饤茈菔。园无迂叟花，亭有醉翁蔌。
椶疎摘麈柄，莎软敷狨褥。藤阴皆帷帱，松韵即筇筑。
逸兴春空云，耐交岁寒竹。山腴嘬糟狸，海异吮醤鲎。
黎斑屑鹧鸪，端眼濯鸜鹆。书穷萧衍评，奕妙王粲覆。
生平嗜好迂，我辈友谊笃。矢诗一赓酬，言志双启沃。
析理精洛伊，谈史究温涑。望之真堂堂，毛遂岂碌碌。
虞初九百篇，方朔三千牍。酸醎糅盐梅，杗桷裁棫朴。
论文如有竞，见义每相勖。燕乐思鹿鸣，切磋慕淇澳。
公直性所钟，辛勤起常夙。枿佞请尚方，抨妖官硩簇。
扣阍幡屡举，寓直被曾幞。刚肠挫未衰，劲气老弥肃。
百粤转沅湘，九河交济泺。魂惊舞波帆，力弱掀淖辐。
道异十获禽，理难百中鹄。晞颜宁如愚，尚老且缘督。
浮荣等槐蚁，往事付蕉鹿。乐天心自怡，知命頞奚顣。
于野同人亨，勿药无妄福。攀附联瀛登，广胖适沂浴。
寄兴本真率，成章仍丰缛。时能一来游，倾箧买醽醁。[1]
题 解
根据诗前小序知，此诗是方回与赵宾旸、黄惟月三人合作的联句诗，全诗一百八十韵（三百六十句），诗的主要内容是写在秀山眺望所见。节选部分十二句在诗的后面，主要讴歌三人思想上志同道合，创作上互相勉励，互相切磋，而且“切磋慕淇澳”，作诗以《诗经》名篇为准；“直性”“辛勤”，疾恶如仇，刚直不阿，愈挫愈奋，年老弥坚。
注 释
论文句：言论文章如有互相抵触之处。
勖：xù ，勉励。
鹿鸣、淇澳：皆《诗经》名篇，前者见于《小雅·鹿鸣》：“呦呦鹿鸣，食野之苹...... 我有旨酒，以燕乐嘉宾之心。”后者见于《卫风·淇奥》：“瞻彼淇奥，绿竹猗猗”。
燕乐：yànyuè，古代指宫廷宴会时所用的音乐。也作“宴乐”。燕乐，yànlè，安乐，饮宴欢乐。
枿佞二句：意谓在与奸佞邪恶作斗争中，三人秉持正义，不屈不挠。枿佞，抨击奸佞邪恶。枿，niè，同“蘖”，用为动词，砍去的意思。
尚方：也作“上方”，官署名。秦代开始设置上方令，汉代沿置，魏晋南北朝时期继续沿用。齐国设置左、中、右三尚方，配有令亟管理。尚方官署，主要制造皇室用的刀剑、弓、弩等兵器，以及各种好玩的器物。皇帝赐给大臣的“上方宝剑”，就是尚方署制作的产品。署设狱，称为“尚方狱”。
硩簇：chècù，即“硩簇氏”，周代“掌覆夭鸟之巢”的官职。据《周礼·秋官司寇》中专司驱除鸟兽虫豸毒蛊者有数职，“硩簇氏”为其中之一。
扣阍二句：意谓正直做事，仗义执言，不怕碰壁。扣阍，同“叩阍”，有冤向朝廷申诉。阍，hūn，宫门。幞，fú ，古代男子用的一种头巾。
弥：mí，更加，越发。
作者简介
方回（1226——1307），字万里，一字渊甫，号虚谷，别号紫阳山人，歙县（今属安徽）人。宋景定间(1260-1264)登第，知严州。元兵至，迎降，授建德路总管。不久罢官，往来杭歙间。评选唐宋以来律诗，编为《瀛奎律髓》，标榜江西诗派，并倡“一祖三宗”之说，以杜甫为一祖，黄庭坚、陈师道、陈与义为三宗。其为文，《四库全书总目提要》谓“学问议论，一尊朱子，崇正辟邪，不遗馀力，居然醇儒之言”。所著有《虚谷集》，已佚，今存《桐江集》、《桐江续集》。